CELEX: 32019D1615
Language: el
Date: 2019-09-26 00:00:00
Title: Εκτελεστική απόφαση (ΕΕ) 2019/1615 της Επιτροπής, της 26ης Σεπτεμβρίου 2019, σχετικά με τη θέσπιση μέτρων έκτακτης ανάγκης για την πρόληψη της εισαγωγής και της διασποράς στην Ένωση του ιού της καστανής ρυτίδωσης των καρπών τομάτας (ToBRFV) [κοινοποιηθείσα υπό τον αριθμό C(2019) 6826]

30.9.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 250/91
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/1615 ΤΗΣ ΕΠΙΤΡΟΠΗΣ
         της 26ης Σεπτεμβρίου 2019
         σχετικά με τη θέσπιση μέτρων έκτακτης ανάγκης για την πρόληψη της εισαγωγής και της διασποράς στην Ένωση του ιού της καστανής ρυτίδωσης των καρπών τομάτας (ToBRFV)
         
            
               [κοινοποιηθείσα υπό τον αριθμό C(2019) 6826]
            
         
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 16 παράγραφος 3 τρίτη περίοδος,
         Εκτιμώντας τα ακόλουθα:
         
                     (1)
                  
                  
                     O ιός της καστανής ρυτίδωσης των καρπών τομάτας («ο συγκεκριμένος οργανισμός») είναι ένας επιβλαβής οργανισμός που δεν περιλαμβάνεται επί του παρόντος στο παράρτημα Ι ούτε στο παράρτημα ΙΙ της οδηγίας 2000/29/ΕΚ.
                  
               
                     (2)
                  
                  
                     Ωστόσο, στο τέλος του 2018 η Γερμανία και η Ιταλία ανέφεραν εστίες του συγκεκριμένου οργανισμού σε καλλιέργειες τομάτας στα εδάφη τους και τα μέτρα που έλαβαν για να τις ελέγξουν. Η ανάλυση κινδύνου επιβλαβούς οργανισμού που πραγματοποίησε η Ιταλία έδειξε ότι ο συγκεκριμένος οργανισμός και οι επιζήμιες συνέπειές του θα μπορούσαν να αποτελέσουν σημαντικό φυτοϋγειονομικό πρόβλημα για την Ένωση, ιδίως για την παραγωγή Solanum lycopersicum L. και Capsicum annuum.
                  
               
                     (3)
                  
                  
                     Συνεπώς, τα κράτη μέλη θα πρέπει να εξασφαλίσουν ότι κάθε πρόσωπο που έχει υπό τον έλεγχό του φυτά που θα μπορούσαν να προσβληθούν από τον συγκεκριμένο οργανισμό ενημερώνεται για τη δυνητική παρουσία του οργανισμού και για τα μέτρα τα οποία πρόκειται να ληφθούν.
                  
               
                     (4)
                  
                  
                     Τα κράτη μέλη θα πρέπει, επιπλέον, να διενεργούν ετήσιες επισκοπήσεις για την παρουσία του συγκεκριμένου οργανισμού στα εδάφη τους, για να εξασφαλίσουν μια πιο προδραστική προσέγγιση κατά της εγκατάστασης του συγκεκριμένου οργανισμού και κατά της διασποράς του.
                  
               
                     (5)
                  
                  
                     Λόγω των στοιχείων που προσκόμισε η Γερμανία και η Ιταλία και της διασποράς του συγκεκριμένου οργανισμού σε όλο και περισσότερες τρίτες χώρες, τα ευπαθή συγκεκριμένα φυτά προς φύτευση, συμπεριλαμβανομένων των σπόρων, θα πρέπει να υπόκεινται σε ειδικά μέτρα όταν εισάγονται στην Ένωση και να συνοδεύονται από φυτοϋγειονομικό πιστοποιητικό.
                  
               
                     (6)
                  
                  
                     Τα εν λόγω ειδικά μέτρα θα πρέπει να προβλέπουν την έγκαιρη ανίχνευση του συγκεκριμένου οργανισμού στο έδαφος της Ένωσης, απαιτήσεις για την εισαγωγή στην Ένωση των συγκεκριμένων φυτών προς φύτευση, συμπεριλαμβανομένων των σπόρων, όπως και επίσημους ελέγχους που θα διεξάγονται κατά την εισαγωγή των συγκεκριμένων φυτών προς φύτευση στην Ένωση.
                  
               
                     (7)
                  
                  
                     Τα μέτρα αυτά είναι απαραίτητα για να διασφαλιστεί ενισχυμένη προστασία του εδάφους της Ένωσης από την εισαγωγή, την εγκατάσταση και τη διασπορά του συγκεκριμένου οργανισμού.
                  
               
                     (8)
                  
                  
                     Για να μπορέσουν τα αρμόδια επίσημα όργανα και οι επαγγελματίες να προσαρμοστούν στις απαιτήσεις αυτές, η παρούσα απόφαση θα πρέπει να αρχίσει να εφαρμόζεται από την 1η Νοεμβρίου 2019.
                  
               
                     (9)
                  
                  
                     Η παρούσα απόφαση θα πρέπει να είναι προσωρινή και να εφαρμόζεται έως τις 31 Μαρτίου 2022 για να καταστεί δυνατή η επανεξέτασή της πριν από την ημερομηνία αυτή.
                  
               
                     (10)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Ορισμοί
            Για τους σκοπούς της παρούσας απόφασης ισχύουν οι ακόλουθοι ορισμοί:
            α)   «συγκεκριμένος οργανισμός»: ο ιός της καστανής ρυτίδωσης των καρπών τομάτας (ToBRFV)·
            β)   «συγκεκριμένα φυτά προς φύτευση»: τα φυτά για φύτευση των ειδών Solanum lycopersicum L. και Capsicum annuum.
         
         
            Άρθρο 2
            Απαγόρευση της εισαγωγής και της διακίνησης εντός της Ένωσης
            Απαγορεύεται η εισαγωγή και η διακίνηση του συγκεκριμένου οργανισμού εντός της Ένωσης.
         
         
            Άρθρο 3
            Ανίχνευση ή υπόνοια παρουσίας του συγκεκριμένου οργανισμού
            Τα κράτη μέλη εξασφαλίζουν ότι οποιοδήποτε πρόσωπο έχει υπό τον έλεγχό του φυτά τα οποία μπορεί να προσβληθούν από τον συγκεκριμένο οργανισμό ενημερώνεται αμέσως για την παρουσία ή την υπόνοια παρουσίας του συγκεκριμένου οργανισμού, τις πιθανές συνέπειες και τους κινδύνους, καθώς και για τα μέτρα τα οποία πρόκειται να ληφθούν για να αποτραπεί η εγκατάσταση και διασπορά του συγκεκριμένου οργανισμού.
         
         
            Άρθρο 4
            Επισκοπήσεις για τον συγκεκριμένο οργανισμό στο έδαφος των κρατών μελών και ταυτοποίηση
            
               1.   Τα κράτη μέλη πραγματοποιούν ετήσιες επισκοπήσεις για την παρουσία του συγκεκριμένου οργανισμού σε φυτά-ξενιστές στο έδαφός τους.
            
            
               2.   Οι επισκοπήσεις αυτές πραγματοποιούνται από τον αρμόδιο επίσημο φορέα ή υπό την επίσημη εποπτεία του αρμόδιου επίσημου φορέα. Οι εν λόγω επισκοπήσεις περιλαμβάνουν εργαστηριακές δοκιμές και βασίζονται σε έγκυρες επιστημονικές και τεχνικές αρχές όσον αφορά τη δυνατότητα ανίχνευσης του συγκεκριμένου οργανισμού.
            
            
               3.   Κάθε κράτος μέλος κοινοποιεί στην Επιτροπή και στα άλλα κράτη μέλη έως τις 31 Ιανουαρίου κάθε έτους, τα αποτελέσματα των επισκοπήσεων που διενεργήθηκαν κατά το προηγούμενο ημερολογιακό έτος.
            
         
         
            Άρθρο 5
            Διακίνηση εντός της Ένωσης των συγκεκριμένων φυτών προς φύτευση
            Τα συγκεκριμένα φυτά προς φύτευση, που κατάγονται από το έδαφος της Ένωσης, μπορούν να μετακινηθούν εντός της Ένωσης, αν συνοδεύονται από φυτοϋγειονομικό διαβατήριο που έχει συνταχθεί και εκδοθεί σύμφωνα με την οδηγία 92/105/ΕΟΚ της Επιτροπής (2) και αν ικανοποιείται έστω και μία από τις ακόλουθες απαιτήσεις:
            
                        α)
                     
                     
                        κατάγονται από περιοχές όπου ο συγκεκριμένος οργανισμός είναι γνωστό ότι δεν έχει εμφανιστεί·
                     
                  
                        β)
                     
                     
                        στην περίπτωση φυτών προς φύτευση, πλην των σπόρων:
                        
                                    i)
                                 
                                 
                                    αυτά προέρχονται από τόπο παραγωγής όπου είναι γνωστό ότι δεν έχει εμφανιστεί ο συγκεκριμένος οργανισμός βάσει επίσημων επιθεωρήσεων που διεξήχθησαν στην κατάλληλη εποχή για την ανίχνευση του εν λόγω οργανισμού· και
                                 
                              
                                    ii)
                                 
                                 
                                    αυτά προέρχονται από σπόρους που είτε κατάγονται από περιοχές απαλλαγμένες από τον συγκεκριμένο οργανισμό είτε, αφού υποβλήθηκαν σε επίσημες δοκιμές για τον συγκεκριμένο οργανισμό βάσει αντιπροσωπευτικού δείγματος με χρήση των κατάλληλων μεθόδων, διαπιστώθηκε στις εν λόγω δοκιμές ότι είναι απαλλαγμένοι από τον συγκεκριμένο ιό·
                                 
                              
                  
                        γ)
                     
                     
                        στην περίπτωση σπόρων, διεξήχθη επίσημη δειγματοληψία και δοκιμές για τον συγκεκριμένο οργανισμό, βάσει αντιπροσωπευτικού δείγματος, με χρήση των κατάλληλων μεθόδων και διαπιστώθηκε, στις εν λόγω δοκιμές, ότι είναι απαλλαγμένοι από τον συγκεκριμένο οργανισμό.
                     
                  
         
            Άρθρο 6
            Απαιτήσεις για την εισαγωγή στην Ένωση των συγκεκριμένων φυτών προς φύτευση
            Τα συγκεκριμένα φυτά προς φύτευση εισέρχονται στην Ένωση μόνον αν συνοδεύονται από το φυτοϋγειονομικό πιστοποιητικό που αναφέρεται στο άρθρο 13 παράγραφος 1 σημείο ii) της οδηγίας 2000/29/ΕΚ και αν πληρούν μία από τις ακόλουθες απαιτήσεις:
            
                        α)
                     
                     
                        τα συγκεκριμένα φυτά προς φύτευση κατάγονται από τρίτη χώρα απαλλαγμένη από τον συγκεκριμένο οργανισμό, όπως βεβαιώνεται από την οικεία εθνική υπηρεσία φυτοπροστασίας, σύμφωνα με τα σχετικά διεθνή πρότυπα για τα φυτοϋγειονομικά μέτρα. Οι πληροφορίες αυτές αναγράφονται στο φυτοϋγειονομικό πιστοποιητικό στο τμήμα «Συμπληρωματική δήλωση».
                     
                  
                        β)
                     
                     
                        Τα συγκεκριμένα φυτά προς φύτευση κατάγονται από περιοχή απαλλαγμένη από τον συγκεκριμένο οργανισμό, όπως βεβαιώνεται από την οικεία εθνική υπηρεσία φυτοπροστασίας σύμφωνα με τα σχετικά διεθνή πρότυπα για τα φυτοϋγειονομικά μέτρα. Η ονομασία της εν λόγω περιοχής δηλώνεται στο φυτοϋγειονομικό πιστοποιητικό στο σημείο «Τόπος καταγωγής».
                     
                  
                        γ)
                     
                     
                        Όταν τα συγκεκριμένα φυτά προς φύτευση κατάγονται από τρίτες χώρες ή περιοχές πλην αυτών που αναφέρονται στα στοιχεία α) και β), πληρούν τις ακόλουθες απαιτήσεις:
                        
                                    i)
                                 
                                 
                                    στην περίπτωση συγκεκριμένων φυτών προς φύτευση, πλην των σπόρων:
                                    
                                                —
                                             
                                             
                                                έχουν παραχθεί σε τόπο παραγωγής ο οποίος έχει καταχωριστεί και εποπτεύεται από την εθνική υπηρεσία φυτοπροστασίας της χώρας καταγωγής και είναι γνωστό ότι είναι απαλλαγμένος από τον συγκεκριμένο οργανισμό βάσει επίσημων επιθεωρήσεων που διεξήχθησαν στην κατάλληλη εποχή για την ανίχνευση του εν λόγω οργανισμού· και
                                             
                                          
                                                —
                                             
                                             
                                                προέρχονται από σπόρους που είτε κατάγονται από περιοχές απαλλαγμένες από τον συγκεκριμένο οργανισμό είτε, αφού υποβλήθηκαν σε επίσημες δοκιμές για τον συγκεκριμένο οργανισμό βάσει αντιπροσωπευτικού δείγματος με χρήση των κατάλληλων μεθόδων, διαπιστώθηκε στις εν λόγω δοκιμές ότι είναι απαλλαγμένοι από τον συγκεκριμένο ιό. Αναφορά στις δοκιμές γίνεται στη «Συμπληρωματική δήλωση» του φυτοϋγειονομικού πιστοποιητικού.
                                             
                                          Τα στοιχεία για την ιχνηλασιμότητα των συγκεκριμένων φυτών προς φύτευση είναι διαθέσιμα στον τόπο παραγωγής τους·
                                 
                              
                                    ii)
                                 
                                 
                                    στην περίπτωση σπόρων, διεξήχθη επίσημη δειγματοληψία και δοκιμές για τον συγκεκριμένο οργανισμό, βάσει αντιπροσωπευτικού δείγματος, με χρήση των κατάλληλων μεθόδων και διαπιστώθηκε, στις εν λόγω δοκιμές, ότι είναι απαλλαγμένοι από τον συγκεκριμένο οργανισμό. Αναφορά στις δοκιμές γίνεται στη «Συμπληρωματική δήλωση» του φυτοϋγειονομικού πιστοποιητικού.
                                 
                              
                  
         
            Άρθρο 7
            Επίσημοι έλεγχοι κατά την εισαγωγή στην Ένωση
            Όλα τα φορτία συγκεκριμένων φυτών προς φύτευση που εισέρχονται στην Ένωση υποβάλλονται σε επίσημο έλεγχο στο σημείο εισόδου στην Ένωση ή στον τόπο προορισμού όπως προβλέπεται σύμφωνα με την οδηγία 2004/103/ΕΚ της Επιτροπής (3).
         
         
            Άρθρο 8
            Ημερομηνία εφαρμογής
            Η παρούσα απόφαση εφαρμόζεται από την 1η Νοεμβρίου 2019.
         
         
            Άρθρο 9
            Ημερομηνία λήξης ισχύος
            Η παρούσα απόφαση εφαρμόζεται έως τις 31 Μαρτίου 2022.
         
         
            Άρθρο 10
            Αποδέκτες
            Η παρούσα απόφαση απευθύνεται στα κράτη μέλη.
         
         
            Βρυξέλλες, 26 Σεπτεμβρίου 2019.
            
               
                  Για την Επιτροπή
               
               Vytenis ANDRIUKAITIS
               
                  Μέλος της Επιτροπής
               
            
         
         
            (1)  ΕΕ L 169 της 10.7.2000, σ. 1.
         
            (2)  Οδηγία 92/105/ΕΟΚ της Επιτροπής, της 3ης Δεκεμβρίου 1992, για τον καθορισμό τυποποιημένων φυτοϋγειονομικών διαβατηρίων που πρέπει να χρησιμοποιούνται για τη μετακίνηση ορισμένων φυτών, φυτικών προϊόντων ή άλλων αντικειμένων εντός της Κοινότητας και για τον καθορισμό των λεπτομερών διαδικασιών που συνδέονται με την έκδοση των εν λόγω φυτοϋγειονομικών διαβατηρίων καθώς επίσης και με τις προϋποθέσεις και τις λεπτομερείς διαδικασίες που αφορούν την αντικατάστασή τους (ΕΕ L 4 της 8.1.1993, σ. 22).
         
            (3)  Οδηγία 2004/103/ΕΚ της Επιτροπής, της 7ης Οκτωβρίου 2004, σχετικά με τους ελέγχους ταυτότητας και τους φυτοϋγειονομικούς ελέγχους φυτών, φυτικών προϊόντων και άλλων αντικειμένων, που απαριθμούνται στο μέρος Β του παραρτήματος V της οδηγίας 2000/29/ΕΚ του Συμβουλίου, οι οποίοι μπορεί να διενεργηθούν σε τόπο διαφορετικό από το σημείο εισόδου στην Κοινότητα ή σε παρακείμενο τόπο, καθώς και σχετικά με τον καθορισμό των όρων για τους εν λόγω ελέγχους (ΕΕ L 313 της 12.10.2004, σ. 16).